钦定古今图书集成/明伦汇编/官常典/第407卷 > 李孝伯
## 钦定古今图书集成/明伦汇编/官常典/第407卷 > 李孝伯

按《魏书》本传，孝伯，赵郡人也。高平公顺从父弟。父曾，
少治《郑氏礼》《左氏春秋》，以教授为业。郡三辟功曹，不
就。门人劝之，曾曰：“‘功曹之职，虽曰乡选高第，犹是郡
吏耳。北面事人，亦何容易’。州辟主簿，到官月馀，乃叹
曰：‘梁叔敬有云：‘州郡之职，徒劳人耳，道之不行，身之
忧也’’。”遂还家讲授。太祖时，征拜博士，出为赵郡太守，
令行禁止，劫盗奔窜，太宗嘉之。并州丁零，数为山东
之害，知曾能得百姓死力，惮不入境。贼于常山界得
一死鹿，谓赵郡地也。贼长责之，还令送鹿故处。邻郡
为之谣曰：“诈作赵郡鹿，犹胜常山粟。”其见惮如此。卒，
赠平南将军、荆州刺史，柏仁子。谥曰懿。孝伯少传父
业，博综群言。美风仪，动有法度。从兄顺言之于世祖，
征为中散。世祖见而异之，谓顺曰：“真卿家千里驹也。”
迁秘书奏事中散，转侍郎、光禄大夫，赐爵南昌子，加
建威将军，委以军国机密，甚见亲宠，谋谟切秘，时人
莫能知也。迁北部尚书，以频从征伐规略之功，进爵
寿光侯，加建义将军。真君末，车驾南伐，将出彭城，刘
义隆子安北将军、徐州刺史、武陵王骏遣将马文恭
率步骑万馀至萧城，前军击破之，文恭走免，执其队

送蒯应至小市门，宣世祖诏劳问，义恭率并遣自陈。
萧城之败，义恭等问应魏帝自来以不？应曰：“自来。”又
问：“今在何处？”应曰：“在城西南。”又问：“士马多少？”应曰：“中
军四十馀万。”骏遣人献酒二器，甘蔗百梃，并请骆驼。
世祖明旦复登亚父冢，遣孝伯至小市，骏亦遣其长
史张畅对孝伯。孝伯遥问畅姓。畅曰：“姓张。”孝伯曰：“是
张长史也。”畅曰：“君何得见识？”孝伯曰：“既涉此境，何容
不悉。”畅问孝伯曰：“君复何姓？居何官也？”孝伯曰：“我戎
行一夫，何足致问？然足与君相敌。”孝伯曰：“主上有诏，
太尉安北可暂出门，欲与相见。朕亦不攻彭城，何为
劳苦将士？城上严备，今遣赐骆驼及貂裘杂物。”畅曰：
“有诏之言，政可施干，彼国何得称之于此？”孝伯曰：“卿
家太尉安北是人臣不？”畅曰：“是也。”孝伯曰：“我朝廷奄
有万国，率土之滨，莫敢不臣。纵为邻国之君，何为不
称诏于邻国之臣？”孝伯又问畅曰：“何至忽遽杜门绝
桥？”畅曰：“二王以魏帝壁垒未立，将士疲劳，此精甲十
万，人思致命，恐轻相凌践，故且闭城耳。待休息士马，
然后共治战场，克日交戏。”孝伯曰：“令行禁止，主将常
事，宜当以法裁物，何用废桥？杜门？穷城之中，复何以
十万夸大？我亦有良马百万，复可以此相矜？”畅曰：“王
侯设险，何但法令而已也？我若夸君，当言百万。所以
言十万者，正是二王左右素所畜养者耳。此城内有
数州士庶，工徒营伍，犹所未论。我本𩰚人，不𩰚马足，
且冀之北土，马之所生，君复何以逸足见夸也？”孝伯
曰：“王侯设险，诚如来言，开闭有常，何为杜塞？绝桥之
意，义在何也？此城守君之所习，野战我之所长，我之
恃马，犹如君之恃城耳。”城内有具思者，尝至京师，义
恭遣视之。思识是孝伯，思前问孝伯曰：“李尚书行途
有劳。”孝伯曰：“此事应相与共知。”思答曰：“缘共知，所以
仰劳。”孝伯曰：“感君至意。”既开门畅，屏人却仗，出受赐
物。孝伯曰：“诏以貂裘赐太尉，骆驼、骡马，赐安北蒲萄
酒，及诸食味，当相与同进。”畅曰：“二王敬白魏帝，知欲
垂见，常愿面接。但受命本朝，忝居藩任，人臣无境外
之交，故无容私觌。”义恭献皮裤褶一具，骏奉酒二器，
甘蔗百梃。孝伯曰：“又有诏：太尉安北久绝南信，殊当
忧悒。若欲遣信者，当为护送；脱须骑者，亦当以马送
之。”畅曰：“此方闲路甚多，使命日夕往复，不复以此劳
魏帝也。”孝伯曰：“亦知有水路，似为白贼所断。”畅曰：“君
著白衣，称白贼也。”孝伯大笑曰：“今之白贼，似异黄巾
赤眉。”畅曰：“黄巾赤眉，不在江南。”孝伯曰：“虽不在江南，
亦不离徐方也。”孝伯曰：“向与安北相闻，何以久而不
报？”畅曰：“二王贵远，启闻为难。”孝伯曰：“周公握发吐𫗦，
二王何独贵远？”畅曰：“握发吐餐，不谓邻国之人也。”孝
伯曰：“本邦尚尔，邻国弥应尽恭。且宾至有礼，主人宜
以礼接。”畅曰：“昨见众宾至门，未为有礼。”孝伯曰：“非是
宾至无礼，直是主人匆㖄，无待宾调度耳。”孝伯又言：
“有诏：程天祚一介常人，诚知非江南之选。近于汝阳，
身被九枪，落在溵水，我使牵而出之，凡人骨肉分张，
并思集聚，闻其弟在此，如何不遣暂出，寻自令反，岂
复苟留一人？”畅曰：“知欲程天祚兄弟集聚，已勒遣之，
但其固辞不往。”孝伯曰：“岂有子弟闻其父兄而反不
肯相见，此便禽兽之不。若贵土风俗，何至如此！”世祖
又遣赐义恭、骏等毡各一领，盐食九种并胡豉。孝伯
曰：“有后诏，凡此诸盐，各有所宜。白盐、食盐，主上自食；
黑盐治腹胀气满，末之六铢，以酒而服；胡盐治目痛，
戎盐治诸疮，赤盐、駮盐、臭盐、马齿盐四种，并非食盐。
太尉安北何不遣人来至朕间？彼此之情，虽不可尽，
要复见朕小大，知朕老少，观朕为人。”畅曰：“魏帝久为
往来所具，李尚书亲自衔命，不患彼此不尽，故不复
遣信”义。恭献蜡烛十梃，骏献锦一匹。孝伯曰：“君南土
士人，何为著𪨗？君而著此，将士云何？”畅曰：“士人之言，
诚为多愧。但以不武，受命统军，戎陈之间，不容缓服。”
孝伯曰：“永昌王自顷恒镇长安，今领精骑八万，直造
淮南。寿春亦闭门自固，不敢相御。向送刘康祖首，彼
之所见王元谟甚是所悉，亦是常才耳，何意作如此
任使，以致奔败！自入境七百馀里，主人竟不能一相
拒抗。邹山之险，彼之所凭，前锋始得接手。崔邪利便
尔入穴，将士倒曳出之，主上丐其生命。今从在此，复
何以轻脱！遣马文恭至萧县，使望风退挠也！”彼之民
人甚相忿怨，言“清平之时，赋我租帛，至有急难，不能
相拯。”畅曰：“知永昌已过淮南，康祖为其所破，比有信
使，无此消息。王元谟南土偏将，不谓为才，但以其北
人，故为前驱引导耳。大军未至，而河冰向合，元谟量
宜反斾，未为失算，但因夜回归，致戎马惊乱耳。我家
悬瓠小城，陈宪小将，魏帝倾国攻围，累旬不克。胡盛
之偏裨小帅，众无三旅，始济翮水，魏国君臣奔散，仅
得免脱。滑台之师，无所多愧。邹山小戍，虽有微险，河
畔之民，多是新附，始慕政化，奸盗未息，示使崔邪利
抚之而已。今虽陷没，何损于国！魏帝自以十万之师，
而制一崔邪利，乃复足言也。近闻萧县百姓，并依山险，聊遣马文恭以十队迎之耳。”文恭前以三队出，还
走彼大营，嵇元敬以百舸至留城，魏军奔败，轻“敌致
此，亦非所恤。王境人民，列居河畔，二国交兵，当互加
抚养。而魏师入境，事生意外，官不负民，民亦何怨？知
入境七百里，无相捍拒，此自上由太尉神算，次在《武
陵圣略》，军国之要，虽不预闻，然用兵有机，闲亦不容
相语。”孝伯曰：“君借此虚谈，支离相对，可谓遁辞，知其
所穷。且主上当不围此城，自率众军，直造瓜步。南事
若办，城故不待攻围，南行不捷，彭城亦非所欲也。我
今当南，欲饮马江湖耳。”畅曰：“去留之事，自适彼怀。若
魏帝遂得饮马长江，便为无复天道。”孝伯曰：“自北而
南，实惟人化；饮马长江，岂独天道！”畅将还城，谓孝伯
曰：“冀荡定有期，相见无远。君若得还宋朝，今为相识
之始。”孝伯曰：“今当先至建业以待君耳。恐尔日君与
二王面缚请罪，不暇为容。”孝伯风容闲雅，应答如流，
畅及左右，甚相嗟叹。世祖大喜，进爵宣城公。兴安二
年，出为使持节、散骑常侍、平西将军、秦州刺史。太安
三年卒，高祖甚悼惜之，赠镇南大将军、定州刺史，谥
曰文昭公。孝伯体度恢雅，明达政事，朝野贵贱，咸推
重之。恭宗曾启世祖，广征俊秀，世祖曰：“朕有一孝伯，
足治天下，何用多为。假复求访此人辈，亦何可得。”其
见赏如此。性方慎忠厚，每朝廷大事有不足，必手自
书表，切言陈谏，或不从者，至于再三，削灭槁草。家人
不见公廷，论议常引纲纪。或有言事者，孝伯恣其所
陈，假有是非，终不抑折。及见世祖，言其所长，初不隐
人姓名以为己善，故衣冠之士，服其雅正。自崔浩诛
后，军国之谋，咸出孝伯。世祖宠眷，有亚于浩，亦以宰
辅遇之。献替补阙，其迹不见，时人莫得而知也。卒之
日，远近哀伤焉。孝伯美名，闻于遐迩。李彪使于江南，
萧颐谓之曰：“孝伯于卿远近？”其为远人所知若此。